ANC se kantoor in Vereeniging in puin gelê na brand uitbreek en geen brandweerwa beskikbaar is nie – wonder hoe voel die ANC oor hul eie dienslewering na hierdie episode? | SAUK.co.za - Nuus.info
Daar was Sondagnag glo nie een brandweerwa in die Sedibeng-streek beskikbaar om die brand by die ANC-streekkantoor in Vereeniging te blus nie.
Die kantoor in Senator Marks-laan was Sondagaand tussen 22:00 en 23:00 in ligte laaie en het Maandagoggend in puin gelê.
Daleen Venter, DA-raadslid in die Emfuleni- plaaslike munisipaliteit (waarin Sedibeng geleë is) en verteenwoordiger van Drie Riviere, het Maandagoggend gesê sy het omstreeks 01:30 'n oproep gekry van 'n inwoner van Vereeniging wat sê die ANC se kantoor brand.
Sy het hom aangeraai om die brandweer in sowel Vereeniging as Vanderbijlpark te bel. Hy het egter minute later teruggebel en gesê Emfuleni het nie 'n brandweerwa beskikbaar nie. Hy het glo herhaaldelik gebel voordat iemand die telefoon by die brandweer se kantoor in Vanderbijlpark en Vereeniging beantwoord het.
Volgens Venter het sy toe die kontakbesonderhede van Pieter Nieuwenhuizen, hoof van rampbestuur in Sedibeng, aan die inwoner gegee.
Nieuwenhuizen, wat nie met die media wil praat nie, het glo later by Midvaal om hulp aangeklop.
Die inwoner van Vereeniging het later aan Venter gesê 'n brandweerwa was in die vroeë oggendure op pad na Vereeniging. Dit was egter reeds te laat en die ou woonhuis wat die ANC as hul kantoor gebruik het, is onherstelbaar beskadig.
Philip Nothnagel, DA-raadslid, sê dit is kommerwekkend dat Emfuleni se brandweer 27 brandweerwaens beskikbaar het waarvan 20 buite werking is en sewe nie beskikbaar was nie. Hy sê hy ys as hy dink dat 'n brand in die informele nedersettings van Vanderbijlpark en Vereeniging kan uitbreek en daar is geen brandweerwaens of brandbestryders beskikbaar nie.
Die ANC in Gauteng het intussen die "brandstigting" by sy streekkantoor in Vereeniging sterk veroordeel.
Tasneem Motara, ANC-woordvoerder, wou nie bespiegel oor die moontlike brandstigting nie en sê die saak is in die polisie van Vereeniging se hande.
"Die brand in ons kantoor is gelykstaande aan 'n aanval op die mense van Sedibeng. Dis 'n lafhartige daad deur mense wat met geweld en dreigemente die werk van die ANC in die streek wil ondermyn," lui die party se verklaring Maandag.
'n Opsigter wat op die perseel woon, het wakker geword van vensters wat weens die vlamme bars. Netwerk24 het betroubaar verneem die man kon betyds 'n paar besittings gryp en ongedeerd ontsnap.
Stanley Gaba, woordvoerder van die Sedibeng-munisipaliteit (Sedibeng District Municipality), het by navraag gesê die Emfuleni plaaslike munisipaliteit het eintlik 20 brandweerwaens.
"Geen van die brandweerwaens was operasioneel tydens die voorval nie, maar die munisipaliteit het 'n gebeurlikheidsplan dat die Vereeniging-gebied deur die Midvaal-munisipaliteit bygestaan word, terwyl Vanderbijlpark deur Arcelor Mittal bedien moet word."
Hy sê senior bestuur is reeds Vrydag in kennis gestel dat daar geen brandweerwaens beskikbaar was om dié brand te blus nie.
"Die munisipaliteit het al vir 'n geruime tyd finansiële moeilikheid, en is daarom onder art. 139 van die Grondwet geplaas Ons brandweerwaens het gevolglik nie die nodige instandhouding en herstelwerk ondergaan nie," sê Gaba.
Die kalf is in die puts – 'ANC-Regime kan grondhervorming nie suksesvol toepas' – bevoegdheid om grondhervorming suksesvol deur te voer misluk en korrupsie vier hoogty »